Analiza a vizat 150 de titluri din presa centrală, jurnalele de ştiri a 13 posturi TV şi a opt posturi de radio şi 1.285 de site-uri şi 11 candidaţi - Victor Ponta, Klaus Iohannis, Călin Popescu Tăriceanu, Elena Udrea, Monica Macovei, Dan Diaconescu, Kelemen Hunor, Ioan Ghise, Gheorghe Funar, William Brânză şi Szilagy Zsolt.

Cei care au scăzut ca număr de apariţii şi menţiuni sunt Victor Ponta, Elena Udrea, Kelemen Hunor şi William Brânză, toţi ceilalţi înregistrând creşteri. Cu toate acestea, actualul premier rămâne în furntea clasamentului cu un total de 10.603 apariţii - 9.433 pe site-uri, 643 la TV, 225 la radio şi 302 în titluri din presa scrisă.

Klaus Iohannis, aflat pe locul al doilea, a avut în săptămâna monitorizată 5.178 de apariţii, cele mai multe pe site-uri - 4.603. În buletinele de ştiri TV a avut 387 de menţiuni, la radio - 72, iar în presa scrisă 115.

Călin Popescu Tăriceanu a urcat pe locul al treilea, cu o creştere considerabilă a numărului de menţiuni, de la 1.265 la 2.248 - 1.994 pe site-uri, 172 la TV, 30 la radio şi 52 din presa centrală.

Pe locul al patrulea, la o diferenţă de 8 apariţii, se află Elena Udrea - 2.240 de menţiuni (1.912 pe site-uri, 235 la TV, 11 la radio şi 82 în presa scrisă).

Pe poziţia a cincea în top este Monica Macovei ( 1.072 de apariţii - 950 pe site-uri, 52 la TV, 16 la radio şi 34 în titluri din presa centrală), urmată de Dan Diaconescu (385 de apariţii - 333 pe site-uri, 34 la TV, una la radio şi 18 în titluri din presa centrală), în urcare cu o poziţie faţă de săptămâna precedentă, în detrimentul lui Kelemen Hunor. Candidatul UDMR a avut 204 apariţii (196 pe site-uri, una la TV, 4 la radio şi 3 în titluri din presa centrală), comparativ cu 633 de menţiuni în săptămâna 25-31 august.

Ultimele patru locuri ale topului sunt ocupate, în ordine de Ioan Ghişe - 88 de menţiuni ( 83 - pe site-uri, două la TV, niciuna la radio şi 3 în titluri din presa centrală), Gheorghe Funar - 57 de menţiuni, din care 55 pe site-uri şi două la TV, William Brânză - 39 de menţiuni (32 pe site-uri, 6 la TV, niciuna la radio şi una în titluri din presa centrală) şi de Szilagy Zsolt - 24 de menţiuni, exclusiv pe site-uri.

Mediafax Monitorizare va realiza săptămânal astfel de analize, până la primul tur al scrutinului prezidenţial.